11 నెలల గరిష్టానికి నిఫ్టీ
-  129 పాయింట్లుపెరిగిన సెన్సెక్స్‌్‌
ముంబయి: దేశీయ స్టాక్‌ మార్కెట్లు వరుసగా రెండో రోజూ లాభాల్లో నడిచాయి. ఔషధ, ప్రభుత్వ రంగ షేర్లు రాణించడంతో బుధవారం దేశీయ స్టాక్‌ మార్కెట్లు లాభాల బాట పట్టాయి. అనుకూల పరిణామాల నేపథ్యంలో బీఎస్‌ఈ సెన్సెక్స్‌ 128.27 పాయింట్ల మేర రాణించి 27,915.89 పాయింట్ల వద్ద ముగిసింది. ఇది వారం రోజుల గరిష్ట స్థాయి కావడం గమనార్హం.మరో వైపు ఎన్‌ఎస్‌ఈ నిఫ్టీ 37.30 పాయింట్ల మేర పెరిగి 11 నెలల గరిష్ట స్థాయి 8,565.85 పాయింట్ల వద్ద ముగిసింది. ప్రభుత్వ రంగ బ్యాంకు స్టాక్‌లలో మిశ్రమ స్పందన కనిపించింది. బీఎస్‌ఈ మిడ్‌క్యాప్‌ సూచీ 0.9శాతం, స్మాల్‌ క్యాప్‌ సూచీ 0.99 శాతం మేర పెరిగాయి. మార్కెట్‌ విస్తృతి బలంగా కనిపించింది. బీఎస్‌ఈలో 1,671 స్టాక్‌లు లాభాల్లో నిలిచాయి. 1026 స్క్రిప్‌లు నష్టపోయాయి. బీఎస్‌ఈ టర్నోవర్‌ రూ.3185 కోట్లుగా నమోదు అయింది. బీఎస్‌ఈలో రంగాల వారీగా చూస్తే బీఎస్‌ఈ ఆరోగ్య సంరక్షణ సూచీ (2.38 శాతం), చమురు-సహజ వాయువు సూచీ (1.55%), విద్యుత్తు సూచీ (1.5 శాతం), స్థిరాస్తి సూచీ (2.41 శాతం) వాహన రంగ సూచీ (0.32%), బ్యాంకింగ్‌ రంగ సూచీ (1.55%) మేర రాణించాయి. టెలికాం రంగ సూచీ (0.99%) మేర పడిపోయింది. ప్రయివేటు రంగ బ్యాంకుల్లో 100 శాతం ఎఫ్‌డీఐలను అనుమతించే విషయాన్ని సర్కారు పునరాలోచిస్తోందన్న వార్తల నేపథ్యంలో ఈ రంగంలోని బ్యాంకు స్టాక్‌లు రాణించాయి. హెచ్‌డీఎఫ్‌సీ బ్యాంక్‌ (1.15%), ఇండస్‌ఇండ్‌ బ్యాంక్‌ (1.37%), యెస్‌ బ్యాంక్‌ (0.68%), కోటక్‌ మహీంద్రా (0.5%) మేర పెరిగాయి. ప్రభుత్వ రంగ సంస్థలు కోల్‌ ఇండియా (3.23%), గెయిల్‌ (2.48%), ఎస్‌సీఐ (2.31%), మేర పెరిగాయి. వోక్‌హార్డ్‌ (12.69%), క్యాడిలా హెల్త్‌కేర్‌ (4.45%), ఆల్కెన్‌ లాబ్స్‌ (4.59%), దివీస్‌ లాబ్స్‌ (2.64%), డాక్టర్‌ రెడ్డీస్‌ (2.74%) మేర పెరిగాయి.
మీ స్నేహితులకు రికమెండ్ చెయ్యండి